Drie in Landbank-bedrogsaak gevonnis | Maroela Media
Die voormalige uitvoerende hoof van die Landbank, Philemon Mohlahlane, en sy twee medepligtiges is Donderdag ná 'n uitgerekte hofsaak gevonnis op aanklag dat hulle dié bank in 2008 uit R6 miljoen bedrieg het.
Mohlahlane (63) is saam met 'n voormalige parlementslid, Rubben Mohlaloga (45), en 'n prokureur, Dinga Rammy Nkhwashu (41), in die Pretoriase gespesialiseerde handelsmisdaadhof gevonnis nadat hulle in Oktober 2012 deur die Valke in hegtenis geneem is.
Volgens brig. Hangwani Mulaudzi, woordvoerder van die Valke, sal Mohlahlane effektief sewe jaar tronkstraf uitdien, terwyl Mohlaloga 20 jaar sal uitdien. Nkhwashu is effektief 24 jaar tronkstraf opgelê.
Die beskuldigdes het in Januarie 2008, met behulp van die invloedryke Mohlahlane, wat in daardie stadium die uitvoerende hoof van die Landbank was, saamgesweer en R6 miljoen na die trustrekening van Masepule Dinga-prokureurs oorgeplaas. "Die geld is van Breë Swart Ekonomiese Bemagtiging in die landbou, algemeen bekend as Agri-BEE, oorgeplaas," het Mulaudzi verduidelik.
Dié geld was veronderstel om na voorheen benadeelde boere, vroue en die jeug in landbou te gaan sodat hulle grond kon bekom en boerderyondernemings vestig.
Volgens Mulaudzi is die oorplasing nie volgens die regte proses gedoen nie. Mohlahlane het die prosedures ondermyn en die fondsbestuurder by Agri-BEE opdrag gegee om die betrokke betaling sonder stawende dokumente goed te keur deur aan te voer dit was in opdrag van die ministerie.
"Die fondsbestuurder, wat uiteindelik vir die staat getuig het, het eers 'n maand ná die betaling gedoen is, 'n aansoek vir die bewilliging ontvang. Die aansoek het verband gehou met finansiering om grond, vee en prosesseringseenhede aan te skaf."
Nadat die R6 miljoen in die trustrekening gedeponeer is, is die geld versprei tussen die beskuldigdes en 'n plaas is vir R2 miljoen aangekoop, asook 'n X5 BMW en 'n BMW 118i vir Mohlaloga. R2,2 miljoen is na die sakerekening van Masepule Dinga-prokureurs oorgeplaas en vir die persoonlike voordeel van Nkhwashu aangewend.
Die ondersoekspan het 'n waterdigte saak in die verhoor voorgehou, wat daartoe gelei het dat die trio in Januarie verlede jaar skuldig bevind is op aanklagte van geldwassery en bedrog. Die span het ook verseker dat daar beslag gelê is op bates van R3,2 miljoen wat deur die opbrengs van misdaad verkry is. Dit sluit die plaas en een van die BMW-voertuie in.
'n Aansoek om verlof tot appèl teen die skuldigbevinding is afgekeur, maar 'n aansoek om verlof tot appèl teen die vonnis vir al drie beskuldigdes is toegestaan. Borgtog wat wissel van R30 000 tot R100 000 is aan die drie beskuldigdes toegestaan ​​hangende die uitkoms van die appèl, het Mulaudzi gesê.
Die uitkoms van hierdie hofsaak is goeie nuus. Mag dit die begin van 'n verskerpte veldtog teen korrupsie, selfverryking en diefstal wees…
Maar bykans 3 miljoen het nog steeds in die sakke van die misdadigers beland! Het hulle geen ander bates waarop beslag gelê kan word nie? Of betaal dit tog om misdaad te pleeg?
Sjoe magtig 24 jaaaaaaaar…….Hoe lank sal zum en sy kaders dan moet sit???
Skielik is die baie klein vissies in die Nuus! Ons soek dat die honderde miljoene en Biljoene Rande se skelms aan die pen moet ry. R6 miljoen is kleingeld!